text: ১০ এপ্রিল, আল জাজিরা, ইয়ন নিউজ : আফগানিস্তানের পশ্চিমাঞ্চলের হেরাত প্রদেশে এক বোমা বিস্ফোরণে শিশুসহ আটজন নিহত হয়েছে। সোমবার সন্ধ্যার এ ঘটনায় কমপক্ষে আরও ১৭ জন আহত হয়েছে। হেরাত প্রদেশের গভর্নরের মুখপাত্র জিলানি ফরহাদ বলেন, প্রদেশের সিনদান্দ জেলার একটি মসজিদের পাশের একটি ব্যস্ত বাজারে বোমা হামলা চালানো হয়। হামলায় একটি অটো রিকশা ব্যবহার করা হয়েছে। প্রাদেশিক অ্যাম্বুলেন্স সার্ভিসের প্রধানের বরাত দিয়ে আফগানিস্তানের বার্তা সংস্থা পাঝওকের খবরে বলা হয়, বিস্ফোরণের ঘটনায় ১৭ জন আহত হয়েছেন। সামাজিক যোগাযোগ মাধ্যমে বিস্ফোরণের পর ধ্বংসাবশেষ ছবি ছড়িয়ে পড়েছে। এক টুইট বার্তায় এই হামলায় জড়িত থাকার অভিযোগ অস্বীকার করেছে আফগান তালেবান। আফগানিস্তানের দক্ষিণ-পশ্চিমাঞ্চলে ইরান সীমান্তে অবস্থিত হেরাত দেশটির সবচেয়ে বড় প্রদেশ। গত মাসে হেরাত সিটির একটি শিয়া মসজিদের বাইরে বিস্ফোরণে একজন নিহত হন। ওই ঘটনায় আরও সাতজন গুরুতর আহত হন। জঙ্গিগোষ্ঠী আইএস ওই হামলার দায় স্বীকার করেছিল।
  গত সপ্তাহে দেশটির উত্তরাঞ্চলের কুন্দুজ প্রদেশে একটি মাদ্রাসায় আফগান বিমান হামলায় তালেবানের একজন শীর্ষ নেতা নিহত হন। ওই হামলায় শিশুসহ আরও কমপক্ষে ৭০ জনকে হত্যা করা হয়। মূলত তালেবানদের আলোচনায় বসতে রাজি হতে বাধ্য করতে মার্কিন নেতৃত্বাধীন ন্যাটো জোটের সহায়তায় বিমান হামলা জোরদার করেছে আফগান বাহিনী। কিন্তু এসব হামলায় অনেক বেসামরিক লোক নিহত হয়েছেন। অন্যদিকে আফগানিস্তানের ফারইয়াব প্রদেশে ভিন্ন ভিন্ন ঘটনায় ৩ সৈন্যসহ অন্তত ৯জন নিহত হয়েছে। কারামকোল জেলার দৌলতাবাদ-কারামকোল হাই ওয়েতে তালেবানের সাথে বন্দুক যুদ্ধে অন্তত ১জন সৈন্য নিহত হয়েছে ও আরো একজন আহত হয়েছে বলে এক বিবৃতিতে জানিয়েছে সাফার মোহাম্মদ নামে একজন নিরাপত্তা কর্মকর্তা। পরে তিনি রাস্তার পাশে পুঁতে রাখা বোমার আঘাতে কারামকোল জেলার নিরাপত্তা বাহিনীর উপ-পরিচালকসহ আরো দুজন নিহত ও একজন আহত হওয়ার কথা জানিয়েছেন। ঐ পরিচালক নিরাপত্তা বাহিনীর সন্ত্রাসীদের কর্মকা- বিষয়ক প্রধান ছিলেন যার দরুন তিনি সন্ত্রাসীদের লক্ষে পরিণত হয়েছেন বলে ধারণা করা হচ্ছে। দুর্ঘটনাগুলোর সময় বিদ্যুত সংযোগ বিচ্ছিন্ন করা হয়েছিল বলে সাফার মন্তব্য করেছেন।